Diari Oficial de la Generalitat Valenciana


Sumari del DOGV 2923, del 05-02-1997 (1997/869299)

ORDRE de 31 de desembre de 1996, de la Conselleria de Treball i Afers Socials, per la qual es regulen i convoquen ajudes per a finançar estades a residències de tercera edat mitjançant el sistema d'abonament-residència.
---------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/12/31/(1)/dof/vci/html**

### Dades del document

Número de DOGV
:   2923

Data del DOGV
:   05-02-1997

Secció del DOGV
:   DISPOSICIONS GENERALS

Número del document
:   1997/869299


Data del document
:   31-12-1996

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

ORDRE de 31 de desembre de 1996, de la Conselleria de Treball i Afers Socials, per la qual es regulen i convoquen ajudes per a finançar estades a residències de tercera edat mitjançant el sistema d'abonament-residència.  
La població de tercera edat és un dels grups que necessita una atenció específica, especialment quan, per la seua situació de soledat, per les deficiències en l'estat de salut o per l'absència de família que puga facilitar-li l'atenció que necessita, ha de recórrer a l'ingrés en un centre residencial.  
Actualment es considera que el benestar de les persones majors augmenta quan aquestes poden satisfer les seues necessitats en l'entorn familiar i social mateix. Però és un fet que determinades situacions no poden ser satisfetes en aquest àmbit i per això és necessari disposar d'altres alternatives: les residències.  
A més a més, esdevé necessari aconseguir donar la màxima capacitat d'elecció a les persones que necessiten aquest recurs tot habilitant una oferta de places residencials com més àmplia millor i respectant la proximitat al seu àmbit familiar.  
Amb el sistema d'abonament-residència s'amplia l'oferta de places residencials i, per tot això, les places finançades per aquest sistema tindran, amb caràcter general, la mateixa consideració que les places existents als centres dependents de la Generalitat Valenciana.  
Aquesta convocatòria incorpora el concepte d'«aportació familiar», ja que la dificultat personal d'algunes famílies per a atendre les persones majors, no implica que aquestes no puguen col·laborar econòmicament en el cost de la plaça residencial. No obstant això, aquest aportació familiar s'estableix només per a familiars de primer grau amb ingressos que superen uns determinats límits de renda.  
Per tot això, la Generalitat Valenciana, en el marc d'allò que preveu la Constitució, l'Estatut d'Autonomia i la Llei de Serveis Socials, estableix com a principis bàsics:  
1. La lliure elecció de l'usuari de la residència en què vol ser atés.  
2. El sistema extensiu d'ajudes de què puguen beneficiar-se totes les persones que ho necessiten.  
3. El sistema flexible d'ingressos als centres que permeta a l'usuari accedir a aquell centre que desitge o canviar, segons les seues preferències o el grau de satisfacció per l'atenció que hi reba, a un altre.  
Per tot això, i en virtut de les facultats atribuïdes pel Decret 262/1995, del Govern Valencià, pel qual s'aprova el Reglament Orgànic i Funcional de la Conselleria de Treball i Afers Socials, modificat pel Decret 359/1995, de 29 de desembre, del Govern Valencià,  
Ordene:  
Article 1. Objecte de les ajudes  
L'objecte d'aquesta disposició és convocar ajudes per a l'any 1997, mitjançant el sistema de bons, destinats a sufragar les estades en residències de persones que, tot i tenir necessitat d'ingressar en un centre residencial, no disposen de mitjans suficients per a afrontar-les. Aquestes estades podran tenir caràcter permanent o temporal. En cas de sol·licitar ingressos temporals, caldrà fer-ho, com a mínim, amb tres mesos d'antelació respecte de la data prevista.  
Quan una persona major acredite la necessitat d'ingrés i no dispose de mitjans econòmics per a satisfer aquesta necessitat, la Generalitat Valenciana li proporcionarà l'import complementari per al pagament de la residència mitjançant un bo, amb el qual pagarà la diferència en qualsevol de les residències integrades en aquest sistema i que la persona beneficiària haja triat per a la seua atenció.  
S'estableixen diferents quanties d'ajudes d'acord amb el perfil sociosanitari de les persones beneficiàries.  
Les quanties màximes que serviran de base per al càlcul d'aquestes ajudes en l'exercici de 1997 són les que s'especifiquen a continuació:  
Vàlids: 100.000 PTA (impostos inclosos)  
Assistits: 140.000 PTA (impostos inclosos)  
Superassistits: 170.000 PTA (impostos inclosos)  
Article 2. Beneficiaris  
Poden ser beneficiàries d'aquestes ajudes les persones que complisquen els requisits següents:  
1. Tenir 60 anys o més i que hagen finalitzat l'activitat laboral. Excepcionalment s'acceptaran persones majors d'aquesta edat quan es tracte de minusvàlids convivents amb els sol·licitants i que desitgen ingressar conjuntament amb ells, amb la finalitat de preservar la unitat familiar.  
2. Residir a la Comunitat Valenciana i estar empadronat en algun dels municipis d'aquesta amb una antiguitat mínima d'un any.  
3. Acreditar la necessitat de l'internament en un centre residencial per no disposar d'altres recursos alternatius a aquesta necessitat. Per tal d'acreditar aquesta necessitat, la persona sol·licitant haurà d'adjuntar a la sol·licitud un informe social on s'indique la seua situació personal i familiar i qualsevol altra circumstància que, segons el parer del tècnic que l'elabore, justifique aquesta necessitat.  
4. Tenir insuficients recursos econòmics per a poder afrontar els costos de la residència. Amb aquesta finalitat, es consideraran ingressos aquells que provenen de sous, rendes, interessos bancaris, pensions o ajudes corresponents a institucions públiques.  
- Es considera insuficient recurs el fet que la renda per càpita de la unitat familiar del sol·licitant siga inferior al cost de la plaça que necessita o que els fills disposen de rendes les quanties de les quals no permeten sufragar el cost total de la plaça residencial d'acord amb allò establit en la taula que apareix en l'annex.  
Article 3. Requisits dels centres  
Les persones beneficiàries d'aquestes ajudes podran ingressar en qualsevol de les residències que posseïsquen aquests requisits:  
1. Centres dependents de la Direcció General de Serveis Socials la gestió dels quals s'establisca mitjançant aquest sistema.  
2. Estar autoritzades i/o acreditades d'acord amb la normativa vigent.  
3. Estar acollides al sistema d'ajudes establit per aquesta ordre mitjançant la signatura d'un protocol amb la Generalitat Valenciana.  
4. Acceptar els preus i les condicions que s'estableixen en aquesta ordre i en el protocol esmentat en el punt anterior i:  
- Anotar l'ingrés al llibre de registre del centre fent constar que és beneficiària d'aquest sistema d'ajudes.  
- Comunicar a la direcció territorial de Treball i Afers Socials de la província on estiga ubicat el centre, en el termini de 5 dies, l'ingrés de la persona beneficiària.  
- Anotar al llibre de registre del centre la baixa de la persona interessada i els motius.  
- Comunicar al director territorial de Treball i Afers Socials de la província on estiga ubicat el centre, en el termini de tres dies, la baixa d'un usuari tot especificant-ne el motiu.  
- Liquidar a la direcció territorial de Treball i Afers Socials corresponent, per a la liquidació mensual, l'import total dels bons.  
Article 4. Exclusions i incompatibilitats  
Queden explícitament excloses d'aquestes ajudes les persones que hagen rebut, en la quantia necessària per a cobrir la necessitat, uns subvenció d'altres organismes per al mateix concepte.  
Article 5. Quantificació  
La quantia que es concedisca dependrà de:  
a) Cost de la plaça segon la seua tipologia.  
b) Quantitat que ha d'aportar la persona beneficiària d'acord amb els seus ingressos.  
c) Quantitats que podrien aportar els fills d'acord amb allò expressat en l'article 2.  
La quantia màxima que es concedirà serà la diferència entre el cost de la plaça i la suma de les aportacions dels apartats b) i c).  
L'aportació de la persona beneficiària es determinarà mitjançant l'aplicació als ingressos de la normativa de preus públics per a places d'assistits en residències de tercera edat. Per tant, l'import brut serà:  
Bo = cost plaça - (aportació beneficiari + aportació familiar)  
Article 6. Documentació  
La persona sol·licitant haurà de presentar aquesta documentació:  
1. Sol·licitud d'acord amb el model oficial correctament emplenada, formulada per la persona interessada, o pel seu representant legal quan es tracte d'un incapacitat.  
2. Posat que hi haja una presumpta incapacitat o una incapacitat declarada, serà necessari presentar, juntament amb la sol·licitud, la comunicació al Ministeri Fiscal sobre la presumpta incapacitat o bé l'autorització del jutge per a l'internament.  
3. Fotocòpia compulsada del document nacional d'identitat de la persona sol·licitant i del representant legal, si escau.  
4. Certificat d'empadronament amb especificació de l'antiguitat.  
5. Certificat de convivència. En el cas que estiga integrat en una residència, pot ser substituït per un certificat de la residència en què conste la data d'ingrés.  
6. Fotocòpia compulsada de la declaració de la renda i/o patrimoni, o certificat negatiu d'Hisenda.  
7. Justificant de la pensió o de les pensions expedit per l'organisme competent.  
8. Fotocòpia compulsada de la declaració de la renda i/o de patrimoni de la unitat familiar dels fills de la persona sol·licitant, o certificat negatiu d'Hisenda.  
9. Conformitat dels fills de realitzar l'aportació familiar corresponent.  
10. Informe mèdic d'acord amb el model establit, formalitzat pel metge d'Atenció Primària o de Medicina General de la persona interessada o per un altre que determine la Direcció General de Serveis Socials.  
11. Informe social d'acord amb el model establit, formalitzat pel treballador o treballadora social de l'Equip Social de Base o dels centres dependents de la Generalitat Valenciana o per altres treballadors socials que determine la Generalitat Valenciana.  
12. Certificat de minusvalidesa per a l'excepció establida en l'article 2, punt primer.  
Article 7. Justificació dels ingressos econòmics  
La justificació dels ingressos de la persona sol·licitant i de les persones a què fa referència l'article 2, es realitzarà en la forma que s'especifica a continuació:  
1. La renda anual es justificarà amb la totalitat dels fulls, incloent-hi el full d'ingrés o de devolució, correctament segellat, de la declaració o declaracions de l'impost sobre la renda de les persones físiques corresponent a l'exercici de 1995.  
2. Posat que s'haguera realitzat una declaració complementària, caldrà adjuntar-hi una fotocòpia compulsada de tots els fulls.  
3. Si s'està exempt de l'obligació de presentar la declaració de l'impost sobre la renda de les persones físiques, es justificaran els ingressos mitjançant els certificats de les empreses o dels organismes oficials (INEM, Seguretat Social, Conselleria de Treball i Afers Socials, etc.) dels quals els perceba.  
4. Excepcionalment, les famílies que hagen tingut una reducció greu d'ingressos durant l'any 1996 (per atur, orfandat, etc.) podran fer-ho constar aportant la documentació que acredite la causa d'aquesta reducció. Perquè aquests ingressos corresponents a l'any 1996 siguen valorats, hauran d'estar correctament justificats amb certificats dels organismes públics o de les empreses, cosa que no exclourà l'obligació de presentar la documentació que acredite els ingressos de tots els membres de la unitat familiar durant els anys esmentats.  
Article 8. Lloc i termini de presentació  
1. Les sol·licituds es presentaran, acompanyades de la documentació requerida en l'article anterior, a l'ajuntament en què residisca la persona sol·licitant o en qualsevol dels centres de tercera edat dependents de la Generalitat Valenciana, els quals la remetran a les direccions de Treball i Afer Socials. En tot cas, amb caràcter general, la data d'entrada es considerarà la del registre de l'esmentada direcció territorial de Treball i Afers Socials.  
2. El termini de presentació de les sol·licituds s'iniciarà l'endemà de la publicació en el Diari Oficial de la Generalitat Valenciana d'aquesta ordre i finalitzarà el 31 de desembre del mateix any.  
Article 9. Tramitació  
1. Els òrgans receptors de les sol·licituds les remetran correctament informades a la direcció territorial de Treball i Afers Socials de la seua província.  
2. Un cop rebudes les sol·licituds, les direccions territorials de Treball i Afers Socials les registraran, verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
Quan la sol·licitud no complisca els requisits exigits, o no s'hi adjunte la documentació que d'acord amb aquesta ordre siga exigible, es requerirà la persona interessada perquè, en el termini de 10 dies, n'esmene la falta o l'acompanye dels documents preceptius, amb indicació que, si no ho fa així, es considerarà desistida la seua petició i s'arxivarà l'expedient sense més tràmit, amb el efectes previstos en l'article 42.1 de la Llei 30/1992, de 26 de novembre.  
3. La Comissió Tècnica de Valoració, els membres i el funcionament de la qual es reglamentaran oportunament, elaborara la proposta de resolució.  
4. En qualsevol fase de la tramitació de l'expedient, en vista de la documentació posseïda i de les obligacions que s'adquireixen per la concessió de l'ajuda, es podran demanar informes dels organismes i de les entitats que es crega oportú i realitzar les comprovacions necessàries sobre l'exactitud de tot això.  
Article 10. Resolució  
1. Es delega en la Direcció General de Serveis Socials la resolució de les sol·licituds formulades.  
2. El termini màxim per a resoldre les sol·licituds formulades per les persones interessades serà de sis mesos comptadors des de la data d'entrada en el registre públic corresponent. En els casos que no hi haja una resolució en el termini assenyalat, s'entendrà que les sol·licituds han sigut desestimades, a l'efecte previst en l'article 43 de la Llei 30/1992, de 26 de novembre.  
3. Com que el crèdit consignat té caràcter màxim i no poden concedir-se subvencions una vegada exhaurit, circumstància que caldrà publicar en el Diari Oficial de la Generalitat Valenciana, les sol·licituds no resoltes per aquest motiu s'incorporaran a la convocatòria de l'any següent i hi tindran caràcter prioritari.  
4. Posat que una persona no faça ús de l'ajuda concedida sense una causa justificada en el termini dels 30 dies següents a la notificació, s'entendrà que renuncia a aquest dret, i s'anul·larà l'ajuda i, per tant, tots els bons concedits fins la fi de l'exercici.  
Article 11. Recursos  
1. Contra les resolucions expresses o presumptes dictades per la directora general de Serveis Socials, per delegació del conseller de Treball i Afers Socials, s'hi podrà interposar un recurs contenciós administratiu en la forma, el termini i les condicions que determina la llei reguladora d'aquesta jurisdicció, després de la comunicació a la Direcció General de Serveis Socials de la intenció d'interposar l'esmentat recurs.  
2. En qualsevol cas, per a la interposició del recurs contenciós administratiu contra les resolucions presumptes, serà necessari que, amb caràcter previ, la persona interessada acredite l'eficàcia de l'acte presumpte d'acord amb allò que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 12. Procediment de lliurament de bons  
1. La quantitat concedida es traduirà en bons mensuals, amb els quals la persona beneficiària podrà realitzar el pagament de la residència que l'atenga.  
2. Els bons que s'emeten a favor de persones que no estiguen ingressades en residències integrades en aquest sistema, seran efectius a partir del dia 1 del mes següent al que es produïsca la resolució.  
3. Els bons que s'emeten a favor de persones que en el moment de presentació de la sol·licitud estiguen ingressades en residències integrades en aquest sistema, tindran efecte a partir del dia 1 del mes següent a la data d'entrada de la sol·licitud en el registre públic corresponent.  
4. Tota alteració en les condicions tingudes en compte per a la concessió d'aquesta ajuda, i en tal cas l'obtenció concorrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.  
Article 13. Modificació de la situació de la persona beneficiària  
1. Quan a un usuari se li haja concedit una ajuda d'abonament-residència per a una plaça de vàlid o assistit i per un empitjorament del seu estat de salut necessite majors atencions, podrà adreçar a l'administració una sol·licitud de revisió de l'ajuda acompanyada de l'informe mèdic corresponent que justifique la nova situació.  
2. La Direcció General de Serveis Socials complementarà l'ajuda concedida amb anterioritat amb una altra de l'import que necessite d'acord amb la seua nova situació.  
Article 14. Obligacions de les persones beneficiàries  
1. Facilitar als òrgans competents, a requeriment d'aquests, tota la informació econòmica, fiscal, laboral, tècnica i de qualsevol tipus que els siga sol·licitada i resulte necessària per tal d'assegurar la bona fi de l'ajuda.  
2. Notificar a l'òrgan competent en matèria de serveis socials la sol·licitud i la concessió de tota ajuda per part d'altres organismes públics per a la mateixa finalitat. En el cas que aquestes ajudes siguen diferents de les inicials previstes en la sol·licitud, el sol·licitant sotmetrà l'expedient, per a l'estudi, a l'òrgan competent, el qual podrà augmentar o disminuir la quantitat inicialment concedida mitjançant l'oportuna resolució.  
3. Assumir les actuacions de control financer que corresponen a la Intervenció General en relació amb la subvenció.  
4. Destinar els bons objecte d'aquestes ajudes a la finalitat per a la qual han sigut concedides i comunicar a la Direcció General de Serveis Socials qualsevol alteració de les condicions i l'ús, justificat o no, que puguen provocar la modificació de la resolució de concessió.  
Article 15. Pagament i justificació de les estades  
1. La persona beneficiària pagarà directament l'import de la plaça residencial dins dels 10 primers dies del mes.  
2. Les residències acollides al sistema liquidaran mensualment en les direccions territorials de Treball i Afers Socials el total dels bons que disposen segons el nombre de residents que acullen amb aquest sistema.  
3. Juntament amb els bons, cada residència remetrà a la direcció territorial de Treball i Afers Socials corresponent una relació nominal de totes les persones beneficiàries de l'abonament-residència ateses durant el mes per aquest centre, la qual servirà com a justificació del pagament dels bons.  
4. En el cas que una persona beneficiària d'aquest sistema siga ingressada en un centre hospitalari, la residència continuarà rebent l'import del bo en concepte de plaça, sempre que la persona beneficiària o el seu representant no manifesten el desig de renunciar a aquesta plaça una vegada siga donada d'alta.  
Article 16. Revisió  
Es podrà dictar una resolució de revocació o de minoració i, en tot cas, de reintegrament dels bons rebuts per les persones beneficiàries o de les quantitats rebudes per les residències a canvi dels bons, així com els interessos de demora des del moment del pagament de l'ajuda, en els casos de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.  
El procediment s'iniciarà d'ofici com a conseqüència de la iniciativa mateixa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
En la tramitació del procediment es garantirà, en tot cas, el dret de la persona interessada a l'audiència.  
El termini màxim per a resoldre serà de sis mesos des del moment en què va ser incoat l'expedient de revocació o de minoració.  
Les quantitats que caldrà reintegrar tindran la consideració d'ingrés públic a l'efecte del procediment aplicable a la seua cobrança.  
Al procediment establit en aquest article també li serà aplicable la delegació prevista en l'article 9.  
Article 17  
Les ajudes convocades per aquesta ordre seran ateses dins de la secció 13, a càrrec del programa pressupostari 313.10, Serveis Socials, i quedaran condicionades a la publicació en el Diari Oficial de la Generalitat Valenciana, mitjançant una resolució, de la dotació pressupostària i de la línia corresponent, una vegada siga aprovada la Llei de Pressupostos de la Generalitat Valenciana per a 1997.  
DISPOSICIONS ADDICIONALS  
Primera  
Les persones beneficiàries d'aquest tipus d'ajudes en l'any 1996 continuaran mantenint la condició de beneficiàries. Per tal d'actualitzar l'import dels bons corresponents, hauran de presentar en el termini de 60 dies comptadors des de la publicació d'aquesta ordre la documentació següent:  
- Fotocòpia de la declaració de la renda i/o patrimoni corresponent a l'exercici de 1995, o certificat negatiu d'Hisenda.  
- Certificat de pensió o pensions de l'any 1997.  
- Declaració de la renda de la unitat familiar dels fills del sol·licitant o certificat negatiu d'Hisenda.  
- Ratificació de la sol·licitud.  
Segona  
Les sol·licituds per a aquest tipus d'ajudes presentades a l'empara de l'Ordre de 5 de febrer de 1996 que no hagen estat resoltes seran considerades presentades per a l'any 1997, raó per la qual se sol·licitarà la documentació indicada en la disposició addicional primera. Si les sol·licituds fan referència a persones que ja estan ingressades en l'any 1996, la seua sol·licitud podrà resoldre's amb efecte d'1 de gener de 1997. Si l'ingrés en un centre es realitza posteriorment a l'1 de gener de 1997, els efectes seran a partir del dia 1 del mes següent a l'ingrés.  
Tercera  
Els protocols signats amb les residències a l'empara de l'Ordre de 1996 es consideraran prorrogats, llevat de notificació expressa en contrari de qualsevol de les dues parts, i quedaran modificats d'acord amb les condicions expressades en aquesta ordre.  
Quarta  
Per tal de no perjudicar persones major en situació d'abandó i en situacions d'excepcional gravetat que puguen afectar aquests o les seues famílies, la Direcció General de Serveis Socials, en vista de l'informe social i/o la documentació que ho acredite, i amb la proposta prèvia de la Comissió Tècnica, podrà resoldre aquestes ajudes encara que falte algun dels requisits establits en aquesta ordre. En tot cas, caldrà fer constar en l'expedient clarament la referència al cas que es tracte i la dificultat de satisfer la necessitat plantejada considerant en la seua totalitat els requisits assenyalats, que en cap cas seran els requisits de caràcter econòmic.  
DISPOSICIÓ TRANSITÒRIA  
En el cas de persones que hagen sigut beneficiàries de bons durant l'any 1996 i que estiguen ateses en residències, se'ls lliuraran els bons, independentment del moment en què es dicte la resolució, amb efecte des de l'1 de gener de 1997, sempre que posseïsquen els requisits establits en aquesta convocatòria.  
DISPOSICIONS FINALS  
Primera  
Es faculta la Direcció General de Serveis Socials perquè dicte les instruccions necessàries per al desplegament d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 31 de desembre de 1996  
El conseller de Treball i Afers Socials,  
JOSÉ SANMARTÍN ESPLUGUES


Còpia Permalink ELI